
1.1 Zhrnutie
Čo firma robí. NextOffice, s. r. o. je internetový obchod s kancelárskym nábytkom. Predáva stoly, stoličky, skrine a zostavy firmám, živnostníkom a domácnostiam a zabezpečuje doručenie kuriérom alebo zásielkovou spoločnosťou. Firma nemá kamennú predajňu, vďaka čomu má nízke fixné náklady.
Ciele a vízia. Chceme sa stať spoľahlivým online dodávateľom kancelárskeho nábytku pre malé a stredné firmy. V 1. roku plánujeme tržby 180 000 €, v 5. roku 360 000 €. Rast je zámerne pozvoľný a vychádza z reálnych objednávok, nie z optimistických predpokladov.
Produkt a odlišnosť. Nábytok nakupujeme od dodávateľov za nákupné ceny a predávame ho s prirážkou, ktorá nám zaručuje obchodnú maržu približne 33 %. Od konkurencie sa odlišujeme zameraním na kancelárie, hotovými balíkmi (napríklad stôl, stolička a kontajner), jasnými technickými údajmi pri každom produkte a rýchlou komunikáciou so zákazníkom.
Cieľový trh. Malé a stredné podniky, živnostníci, začínajúce firmy, školy a ľudia, ktorí si zariaďujú home office.
Marketing. Zákazníkov získame cez optimalizovaný e-shop, reklamu vo vyhľadávaní a na sociálnych sieťach, priame oslovovanie firiem a referencie.
Súčasná finančná situácia. Spoločnosť má základné imanie 5 000 € a bankový úver 100 000 €, z ktorého financuje počiatočné zásoby, vybavenie a prevádzku. Zatiaľ nemá tržby.
Predpokladaná finančná situácia. Po strate približne 6 000 € v 1. roku bude firma od 2. roka v zisku (2 370 €), v 5. roku dosiahne zisk po zdanení 19 335 €. Peniaze na účte ostanú počas celého obdobia kladné.
Tím. Konateľ a majiteľ, jeden zamestnanec zákazníckeho servisu a e-shopu, pomocný skladník a externý účtovník.
Požiadavka. Úver 100 000 € so splatnosťou 9 rokov (1 rok odklad istiny, potom ročné splátky 12 500 €) pri predpokladanej úrokovej sadzbe 5 % ročne.
2. Popis podniku
2.1 História a súčasný stav
NextOffice, s. r. o. je novovzniknutá spoločnosť s ručením obmedzeným so sídlom v Košiciach. Vznikla dňa 23.9.2026 zápisom do obchodného registra a jej jediným spoločníkom a konateľom je Valeriia Srabonian. Účelom založenia je ponúkať kvalitný kancelársky nábytok online tak, aby zákazník ušetril čas pri hľadaní a porovnávaní a dostal tovar až domov či do kancelárie.
Počiatočný kapitál tvorí základné imanie 5 000 €, ktoré vložil zakladateľ, a bankový úver 100 000 €. Hmotný majetok firmy bude tvoriť počítačové vybavenie, regály a vybavenie malého skladu v celkovej hodnote približne 9 000 €. Nehmotný majetok tvorí obchodné meno, doména a e-shop a postupne budované dobré meno firmy. Zapísať ochrannú známku plánujeme po preukázaní prvých úspechov. Firma zamestnáva jedného zamestnanca na plný úväzok a pomocného skladníka, o účtovníctvo sa stará externý účtovník.
V súčasnosti spoločnosť dokončuje prípravu e-shopu, dohodáva podmienky s dodávateľmi a pripravuje sklad. Tovar nakupuje za nákupné ceny od veľkoobchodných dodávateľov a predáva ho zákazníkom cez e-shop.
2.2 Ciele a plány do budúcnosti
V prvých troch mesiacoch chceme dokončiť prípravu prevádzky: získať aspoň troch dodávateľov s dohodnutými nákupnými cenami, zaradiť do e-shopu najmenej 60 produktov a otestovať objednávky aj doručovanie. Počas ďalších troch mesiacov ide o rozbeh predaja. Cieľom je prvých 150 objednávok a spokojnosť zákazníkov aspoň 4 z 5 bodov.
Do konca 1. roka chceme dosiahnuť tržby 180 000 € (približne 400 objednávok s priemernou hodnotou 450 €) a získať prvých 60 firemných zákazníkov, z ktorých časť sa bude vracať. V 2. roku plánujeme prvý zisk, v 3. roku 290 000 € tržieb a v 5. roku 360 000 €. Dlhodobo chceme rozšíriť sortiment o ergonomické stoličky a výškovo nastaviteľné stoly vyššej kvality, začať predávať aj do Česka a vybudovať vlastnú značku jednoduchých kancelárskych zostáv.
Princípy: férová cena, kvalita, dodržanie termínov a dlhodobý vzťah so zákazníkom.
3. Analýza odvetvia
Profil odvetvia. Predaj kancelárskeho nábytku patrí do maloobchodu a veľkoobchodu s nábytkom a vybavením domácností. Trh je geograficky rozložený podľa koncentrácie firiem, najviac zákazníkov je v krajských mestách a v ich okolí. Dopyt vytvárajú vznikajúce a rastúce firmy, sťahovanie a rekonštrukcie kancelárií, školy, samospráva a stále viac aj ľudia pracujúci z domu. Na trhu pôsobia nábytkárske reťazce, veľké e-shopy, špecializovaní predajcovia kancelárskeho vybavenia a malí lokálni predajcovia.
Vývoj a trendy. Podľa údajov Štatistického úradu SR vzrástli v roku 2024 tržby maloobchodu o 4,5 %, pričom najrýchlejšie rástol zásielkový a internetový predaj. Rok 2025 bol slabší: v marci tržby špecializovaných predajní nábytku a elektro tovaru klesli o 9 %. Odvetvie je teda citlivé na stav ekonomiky a na ceny, no online predaj dlhodobo rastie a zákazníci si zvykajú objednávať aj väčší nábytok cez internet.
Spôsob predaja a výnosnosť. Nábytok sa predáva najmä cez kamenné predajne a e-shopy, firemní zákazníci často cez obchodných zástupcov a ponuky na mieru. Obchodné marže pri predaji nábytku sa pohybujú zhruba od 30 do 40 %, čo zodpovedá plánu.
SWOT odvetvia. Silnou stránkou odvetvia je stabilný dopyt, pretože firmy neustále vznikajú a obnovujú kancelárie. Slabinou je citlivosť na stav ekonomiky a tlak na ceny. Príležitosťou sú home office, ergonómia a rast online nákupov, hrozbou lacné ponuky zo zahraničných e-shopov a rast cien dopravy.
4. Analýza tovarov a služieb
Popis tovarov. Základ ponuky tvoria pracovné stoly (približne 150-850€), kancelárske stoličky (80-450 €), skrine a regály (140-1000 €) a doplnky (80-100 €). Ceny sú orientačné a upravíme ich podľa ponúk dodávateľov. Pri každom produkte uvádzame presné rozmery, nosnosť, materiály a návod na montáž.
Opakované nákupy a balíky. Aby sme sa nespoliehali na jednorazové objednávky, ponúkame hotové balíky pre home office a malú kanceláriu (stôl, stolička, kontajner), zľavy pri väčšom odbere a doplnky, ktoré si zákazník dokupuje postupne. Firmám sa pri rozširovaní kancelárie vracia k tomu istému dodávateľovi, čo pre nás znamená opakované objednávky.
Služby. K tovaru patrí poradenstvo, pomoc s výberom podľa rozmerov priestoru, doručenie a servis pri reklamáciách. Dodanie zabezpečujeme do 7 pracovných dní od objednávky.
Priestory a zariadenia. Firma nemá kamennú predajňu. Prenajíma si malý sklad s kanceláriou, kde prijíma tovar od dodávateľov, balí ho a expeduje. Hlavným „obchodom“ je e-shop.
Spoľahlivosť a vlastnícke vzťahy. Nábytok pochádza od overených výrobcov so zárukou 24 mesiacov a certifikáciou podľa noriem. Vlastný výrobok ani patent nemáme, ide o obchodnú činnosť. Konkurenčnú výhodu preto nestavíme na výrobku, ale na službe, výbere a vzťahoch so zákazníkmi.
Plány rozvoja. Rozšírenie sortimentu o ergonomické riešenia, akustické panely a coworkingové vybavenie a neskôr vlastná značka jednoduchých kancelárskych zostáv.
5. Analýza trhu
Potenciálny trh a jeho charakteristiky. Potenciálnymi zákazníkmi sú podnikateľské subjekty na Slovensku (firmy a živnostníci), školy, samospráva a domácnosti s home office. Pre nás sú najzaujímavejšie malé a stredné podniky, ktoré tvoria väčšinu firiem a často zariaďujú kancelárie bez vlastného nákupného oddelenia.
Cieľový trh. V prvých dvoch rokoch sa zameriame na malé a stredné firmy a živnostníkov so sídlom na Slovensku, ktorí nakupujú online a uprednostňujú rýchle vybavenie a jednoduchú objednávku. Neskôr oslovíme aj české firmy a domácnosti.
Podiel na trhu. Podľa údajov Eurostatu dosiahol obrat výroby kancelárskeho a obchodného nábytku na Slovensku v roku 2022 približne 100,4 mil. €. Ak túto hodnotu použijeme ako orientačnú veľkosť trhu, tržby 180 000 € v 1. roku predstavujú približne 0,18 % a tržby 360 000 € v 5. roku približne 0,36 % trhu. Ide o hrubý odhad, pretože údaj zahŕňa aj výrobu na export a nezahŕňa dovoz. Pre firmu je preto dôležitejší počet vybavených objednávok a podiel opakovaných nákupov než percento trhu.
Trendy a rastový potenciál. Rastie počet malých firiem aj ľudí pracujúcich z domu, obnovujú sa staršie kancelárie a zvyšuje sa podiel online nákupov. Rast tržieb preto plánujeme pozvoľne: z 180 000 € na 240 000 €, 290 000 €, 330 000 € a 360 000 € v ďalších rokoch.
Predaj, distribúcia a zisky. Všetok predaj prebieha cez e-shop a doručuje sa kuriérom alebo zásielkovou spoločnosťou. Obchodná marža je približne 33 % z tržieb. Prvý rok je mierne stratový, od druhého roka firma tvorí zisk.
6. Analýza spotrebiteľa
Malé a stredné firmy. Rozhodujú majitelia alebo office manažéri vo veku zhruba 30-55 rokov, väčšinou s vysokoškolským vzdelaním. Firmy majú od niekoľkých po desiatky zamestnancov a na zariadenie kancelárie vyčleňujú rozpočet od niekoľkých stoviek do niekoľkých tisíc eur. Porovnávajú viac ponúk a vyžadujú faktúru, istý termín a záruku. Hlavným úžitkom je pre nich kompletné zariadenie z jedného miesta, jedna faktúra a rýchle dodanie.
Živnostníci a freelanceri. Ľudia vo veku 25-45 rokov so stredoškolským alebo vysokoškolským vzdelaním, často v zdieľaných kanceláriách. Hľadajú online, sledujú recenzie a cenu vrátane dopravy. Oceňujú jednoduchú objednávku, balíky stôl + stolička a poradenstvo pri výbere.
Začínajúce firmy. Zakladatelia vo veku 25-40 rokov, ktorí dbajú na cenu a dizajn. Majú obmedzený rozpočet a nábytok kupujú po častiach, preto im ponúkame výhodné sety a možnosť dokupovať neskôr.
Školy a samospráva. Nakupujú na základe cenových ponúk, pýtajú si certifikáty a dodacie lehoty. Potrebujú robustné produkty, záruku a množstevné zľavy.
Domácnosti s home office. Zákazníci vo veku 25-45 rokov, rovnomerne zastúpení medzi mužmi a ženami, ktorí nakupujú online a dbajú na vzhľad a ergonómiu. Rozhodujú sa podľa rozmerov, vzhľadu a recenzií.
Silnou stránkou nášho prístupu je, že každej skupine vieme ponúknuť zrozumiteľné riešenie.
Slabinou je, že firemní zákazníci často zostávajú pri dodávateľoch, ktorých už poznajú, preto budeme musieť dôveru získať referenciami a kvalitným servisom.
7. Analýza konkurencie
Profil konkurentov. Konkurenciu tvoria štyri skupiny. Prvou sú nábytkárske reťazce ako IKEA, Sconto, a JYSK. Ich silou je značka, široká sieť predajní a nízke ceny z objemu, slabšie je odborné poradenstvo pre firmy a výber určený priamo pre kancelárie. Druhou skupinou sú veľké e-shopy, napríklad Alza.sk, s veľkým sortimentom a zavedenou logistikou, ktoré však nenavrhnú priestor ani nepomôžu s výberom pre firmu. Treťou sú špecializovaní predajcovia kancelárskeho nábytku (napr. B2B Partner, kancelarskestolicky.com a kancelarskynabytok.sk), ktorí majú odbornosť a skúsenosti s firmami, no často vyššie ceny a menej prehľadný online predaj. Štvrtou sú malí lokálni predajcovia kancelárskeho nábytku a vybavenia v Košiciach, ktorí stavajú na osobnom vzťahu, ale majú úzky sortiment.
Postavenie konkurencie na trhu. Online trh s kancelárskym nábytkom na Slovensku je rozdelený medzi nábytkárske reťazce, veľké e-shopy, špecializovaných predajcov a menších lokálnych predajcov. Nábytkárske reťazce a veľké e-shopy majú výhodu v známej značke, širokom sortimente a rozvinutej logistike. Špecializovaní predajcovia sa zameriavajú na kancelársky nábytok a firemných zákazníkov, zatiaľ čo menší predajcovia môžu konkurovať osobným prístupom a flexibilitou. Keďže presné údaje o podieloch jednotlivých skupín na trhu nie sú k dispozícii, ich postavenie hodnotíme orientačne na základe sortimentu, spôsobu predaja a zamerania na zákazníka.
Porovnanie ponuky. V porovnaní s konkurenciou sme cenou porovnateľní, od reťazcov a veľkých e-shopov sa líšime zameraním na kancelárie, jasnými technickými údajmi a osobným prístupom a od špecializovaných predajcov rýchlosťou dodania a prehľadnejším online nákupom. Šírkou sortimentu zaostávame za veľkými e-shopmi.
Silné a slabé stránky. Konkurenti majú značku, sortiment a objem, my flexibilitu, špecializáciu a osobný prístup. Slabinou nášho postavenia je malá známosť značky, ktorú musíme budovať kvalitou a referenciami.
8. Marketingový plán a stratégia
Ciele preniknutia na trh. V 1. roku získať približne 400 objednávok pri priemernej hodnote 450 € a 60 firemných zákazníkov, z ktorých aspoň tretina objedná opakovane.
Ceny a balenie. Cenu tvorí nákupná cena od dodávateľa, ku ktorej pripočítame prirážku 50 %, čo zodpovedá obchodnej marži približne 33 %. Ceny pre firmy uvádzame bez DPH, pre domácnosti s DPH. Tovar balíme do pevných ochranných obalov, aby sa znížilo riziko poškodenia pri preprave. Balíky (napr. stôl + stolička + kontajner) ponúkame so zľavou 5 – 10 %.
Predaj a distribúcia. Výlučne cez e-shop. Zákazník si vyberie tovar, zaplatí online alebo prevodom a tovar mu doručí kuriér alebo zásielková spoločnosť. Väčšie firemné objednávky riešime individuálnou cenovou ponukou.
Servisná a garančná politika. Záruka 24 mesiacov, vybavenie reklamácie do 30 dní, odpoveď zákazníkovi do 2 hodín v pracovnom čase a informácia o stave objednávky e-mailom.
Vzťahy s verejnosťou. Referencie spokojných firiem, recenzie na e-shope a v porovnávačoch, články a návody o tom, ako zariadiť kanceláriu alebo home office.
Reklama a propagácia. V 1. roku počítame s rozpočtom 7 000 €. Približne 1 500 € pôjde na web a SEO (kvalitné popisy produktov a kategórií), 3 000 € na reklamu vo vyhľadávaní a na sociálnych sieťach, 1 500 € na priame oslovovanie firiem (e-mailing, spolupráca s architektmi a realitnými kanceláriami) a 1 000 € na úvodné akcie a ukážkové materiály.
9. Produkčný plán - logistika a prevádzka
Firma nevyrába, preto namiesto výrobného procesu popisujeme, ako zabezpečuje predaj a dodanie tovaru.
Prevádzka a technológie. E-shop s objednávkovým systémom a platobnou bránou, počítače, fakturačný a skladový softvér, regály a baliaci stôl v prenajatom sklade.
Kapacita. Jeden skladník a jeden zamestnanec zákazníckeho servisu zvládnu približne 1 000 objednávok ročne (3 až 4 denne), čo pokryje plán až do 5. roka (cca 800 objednávok).
Zásoby. Držíme najpredávanejšie položky (v 1. roku približne 25 000 €), zvyšok objednávame na zákazku, aby sme neviazali zbytočne veľa peňazí.
Povolenia a normy. Firma podniká na základe živnostenského oprávnenia na kúpu tovaru na účely jeho predaja.
Odpad. Vznikajú najmä obaly, ktoré triedime a odovzdávame na recykláciu.
Priebeh objednávky:
1. Zákazník si vyberie produkt v e-shope alebo požiada o ponuku.
1. Firma potvrdí dostupnosť a cenu.
1. Po úhrade sa tovar vyberie zo skladu alebo objedná u dodávateľa.
1. Tovar sa zabalí a odošle kuriérom.
1. Zákazník dostane informáciu o doručení, prípadná reklamácia sa eviduje a rieši do 30 dní.
10. Organizačná štruktúra a manažment
Firma má jednoduchú štruktúru. Majiteľ a konateľ Valeriia Srabonian vlastní 100 % obchodného podielu. Riadi financie, vzťahy s dodávateľmi a bankou, tvorí ceny a kontroluje výsledky. Na plný úväzok pracuje zamestnanec zákazníckeho servisu a správy e-shopu, ktorý vybavuje objednávky, odpovedá zákazníkom a spravuje produkty. Pomocný skladník na čiastočný úväzok preberá tovar a pripravuje zásielky. Účtovníctvo, dane a mzdy vedie externý účtovník.
Osobné náklady v 1. roku predstavujú približne 32 000 € vrátane odvodov. Konateľ si v prvých rokoch vypláca skromnú mzdu a odmeny viaže na výsledky firmy, aby neboli zaťažením pre likviditu.
Údaje o právnej forme, vlastníckych podieloch, živnostenských oprávneniach a zápise do Obchodného registra SR sú v súlade s platnou legislatívou.
11. Administrácia
Firmu riadi konateľ, ktorý každý týždeň vyhodnocuje objednávky, zásoby a hotovosť a mesačne kontroluje výsledky voči plánu. Správu e-shopu (produkty, ceny, objednávky, faktúry) vykonáva zamestnanec zákazníckeho servisu, sklad eviduje skladník v skladovom programe. Účtovníctvo, mzdy a dane vedie externý účtovník, zmluvy a obchodné podmienky pripravuje právnik. Podporný tím tvoria aj daňový poradca a poisťovací maklér. Zodpovednosti sú rozdelené tak, aby každú objednávku od prijatia po doručenie a reklamáciu bolo možné spätne dohľadať.
12. Časový harmonogram
V prvom mesiaci po schválení plánu overíme právne údaje, urobíme prieskum konkurencie, vyberieme sortiment a prenajmeme sklad. Druhý mesiac patrí výberu dodávateľov, dojednaniu nákupných cien a vybaveniu skladu. V treťom mesiaci naplníme e-shop, pripravíme obchodné podmienky a otestujeme objednávky.
Od štvrtého do šiesteho mesiaca spustíme predaj a reklamu a chceme získať približne 150 objednávok. V druhej polovici 1. roka optimalizujeme sortiment a náklady a rozvíjame firemný predaj, aby sme dosiahli 400 objednávok a 180 000 € tržieb.
V 2. roku očakávame prvý zisk (tržby 240 000 €). V 3. roku (290 000 €) plánujeme rozšíriť sortiment o ergonomické stoličky a výškovo nastaviteľné stoly, v 4. roku (330 000 €) začať predávať do Česka a v 5. roku (360 000 €) zvážiť vlastnú značku jednoduchých kancelárskych zostáv. Každý krok budeme konzultovať s odborníkmi a upravovať podľa skutočných výsledkov.
13. Rizikové faktory, SWOT analýza
Silné stránky (S). Nízke fixné náklady vďaka online modelu, nákup za nákupné ceny, zameranie na kancelárie, hotové balíky, rýchla komunikácia a finančná rezerva z úveru.
Slabé stránky (W). Nová a neznáma značka, závislosť od dodávateľov, malá kapacita skladu, nemožnosť zákazníka vyskúšať si nábytok osobne a záväzok splácať úver.
Príležitosti (O). Home office, rast online nákupov, balíky pre malé firmy, ergonomické produkty, spolupráca s coworkingmi a architektmi a vstup na český trh.
Hrozby (T). Silná cenová konkurencia veľkých e-shopov, rast cien dopravy a tovaru, meškanie dodávok, poškodenie tovaru, reklamácie a slabší dopyt pri spomalení ekonomiky.
Stratégie podľa SWOT. Využiť nízke náklady a rezervu na rýchly rast v segmente malých firiem (S+O), budovať dôveru referenciami, recenziami a presnými popismi produktov (W+O), mať viac dodávateľov a sledovať maržu každého produktu (S+T) a držať zásoby len pri najpredávanejších položkách a mať rezervu na reklamácie a oneskorené platby (W+T).
Kľúčové riziká. Najväčším rizikom je nízky počet objednávok (stredná pravdepodobnosť, vysoký dopad). Riešime ho testovaním kanálov, postupným zvyšovaním reklamy a rámcovými zmluvami s firmami. Výpadok alebo meškanie dodávateľa (stredná, stredný dopad) znižujeme tým, že máme 3-5 dodávateľov a záložného partnera. Nízku maržu pri cenovej vojne (stredná, vysoký dopad) riešime kalkuláciou každého produktu a súťažením službou, nielen cenou. Poškodenie tovaru pri preprave (nízka, stredný dopad) znižuje vhodné balenie a poistenie zásielok, neplatiacich zákazníkov (nízka, stredný dopad) obmedzíme zálohovými faktúrami a kontrolou bonity. Nedostatok hotovosti pri splácaní úveru (nízka, vysoký dopad) pokrýva rezerva z úveru a pravidelné sledovanie cash-flow.
Najhorší scenár. Tržby o 20 % nižšie, než plánujeme (144 000 € v 1. roku). Pri marži 33 % by firma v 1. roku skončila so stratou približne 17 900 € pred zdanením. Peňažná rezerva na konci roka (približne 66 800 € pri plánovaných tržbách) by ju pokryla, no firma by musela znížiť náklady, upraviť sortiment a prípadne požiadať banku o dočasný odklad splátok.
14. Finančný plán
14.1 Zdroje financovania
Prevádzka je financovaná zo základného imania 5000 €, ktoré vložil zakladateľ, a z bankového úveru 100000 €. Úver je poskytnutý na 9 rokov. V 1. roku splácame iba úroky, od 2. roka ročné splátky istiny 12 500 € (8 splátok). Úroková sadzba je predpokladaná vo výške 5 % ročne. Firma nemá žiadne iné dlhy, leasing ani štátne príspevky.
Kapitál 105000 € použijeme takto: 25000 € na počiatočné zásoby, 9000 € na vybavenie, IT a tvorbu e-shopu, 1500 € na kauciu za sklad a zriadenie prevádzky a zvyšných 69500 € je prevádzková rezerva, z ktorej financujeme náklady prvých rokov a splátky úveru.
14.2 Predpoklady
Finančný plán je orientačný model na obdobie 5 rokov, čo je dlhšie ako najbližšie obdobie splácania úveru. Všetky sumy sú v eurách bez DPH. Nábytok nakupujeme za nákupné ceny, takže náklady na tovar tvoria 67 % tržieb a obchodná marža 33 %. Priemerná hodnota objednávky je 450 €. Odpisy: vybavenie 9 000 €/5 rokov = 1 800 € ročne. Daň z príjmov je zjednodušene 21 % bez uplatnenia strát z minulých rokov. Skutočné čísla treba nahradiť reálnymi ponukami dodávateľov a nákladmi.
14.3 Výkaz ziskov a strát (výsledovka)
	Položka (€)
	Rok 1
	Rok 2
	Rok 3
	Rok 4
	Rok 5

	Tržby
	180 000
	240 000
	290 000
	330 000
	360 000

	Náklady na obstaranie tovaru
	120 600
	160 800
	194 300
	221 100
	241 200

	Obchodná marža
	59 400
	79 200
	95 700
	108 900
	118 800

	Osobné náklady
	32 000
	40 000
	46 000
	50 000
	53 000

	Nájom a energie
	6 000
	6 000
	6 400
	6 400
	6 800

	Doprava a balenie
	7 200
	9 600
	11 600
	13 200
	14 400

	Marketing
	7 000
	7 000
	7 000
	7 000
	7 000

	Prevádzka e-shopu
	2 400
	2 400
	2 600
	2 600
	2 800

	Účtovníctvo a právne služby
	2 400
	2 600
	2 800
	3 000
	3 000

	Ostatné náklady
	1 600
	1 800
	2 000
	2 200
	2 400

	Odpisy
	1 800
	1 800
	1 800
	1 800
	1 800

	Úroky z úveru
	5 000
	5 000
	4 375
	3 750
	3 125

	Hospodársky výsledok pred zdanením
	−6 000
	3 000
	11 125
	18 950
	24 475

	Daň z príjmov (21 %)
	0
	630
	2 336
	3 980
	5 140

	Hospodársky výsledok po zdanení
	−6 000
	2 370
	8 789
	14 970
	19 335


Bod zvratu. V 1. roku tvoria fixné náklady 65 400 € (všetky náklady okrem nákupu tovaru). Pri marži 33 % je bod zvratu približne 198 000 € tržieb. Plán 1. roka (180 000 €) je pod ním, preto firma vykazuje miernu stratu. V 2. roku je bod zvratu približne 231 000 € a plán (240 000 €) ho prekračuje.
14.4 Súvaha (na konci roka)
	AKTÍVA (€)
	Rok 1
	Rok 2
	Rok 3
	Rok 4
	Rok 5

	Dlhodobý majetok (zostatková hodnota)
	7 200
	5 400
	3 600
	1 800
	0

	Zásoby
	25 000
	32 000
	38 000
	43 000
	47 000

	Pohľadávky
	15 000
	20 000
	24 000
	27 500
	30 000

	Peniaze
	66 800
	51 470
	43 559
	42 329
	46 964

	Aktíva spolu
	114 000
	108 870
	109 159
	114 629
	123 964



	PASÍVA (€)
	Rok 1
	Rok 2
	Rok 3
	Rok 4
	Rok 5

	Základné imanie
	5 000
	5 000
	5 000
	5 000
	5 000

	Výsledok hospodárenia (kumulovaný)
	−6 000
	−3 630
	5 159
	20 129
	39 464

	Bankový úver
	100 000
	87 500
	75 000
	62 500
	50 000

	Záväzky z obchodného styku
	15 000
	20 000
	24 000
	27 000
	29 500

	Pasíva spolu
	114 000
	108 870
	109 159
	114 629
	123 964


14.5 Prehľad peňažných tokov (cash-flow)
	Položka (€)
	Rok 1
	Rok 2
	Rok 3
	Rok 4
	Rok 5

	Hospodársky výsledok po zdanení
	−6 000
	2 370
	8 789
	14 970
	19 335

	+ Odpisy
	1 800
	1 800
	1 800
	1 800
	1 800

	− Prírastok zásob
	−25 000
	−7 000
	−6 000
	−5 000
	−4 000

	− Prírastok pohľadávok
	−15 000
	−5 000
	−4 000
	−3 500
	−2 500

	+ Prírastok záväzkov
	15 000
	5 000
	4 000
	3 000
	2 500

	Cash-flow z prevádzky
	−29 200
	−2 830
	4 589
	11 270
	17 135

	Investície do vybavenia
	−9 000
	0
	0
	0
	0

	Základné imanie a úver
	105 000
	0
	0
	0
	0

	Splátka istiny úveru
	0
	−12 500
	−12 500
	−12 500
	−12 500

	Zmena peňazí
	66 800
	−15 330
	−7 911
	−1 230
	4 635

	Stav peňazí na konci roka
	66 800
	51 470
	43 559
	42 329
	46 964


14.6 Zhodnotenie
Firma je v 1. roku mierne stratová, čo je pri začínajúcom internetovom obchode bežné, a od 2. roka tvorí zisk. Počas celého obdobia má kladný stav peňazí. Splátky úveru v 2. až 4. roku nepokrýva ešte prevádzkový cash-flow, preto ich financuje rezerva z úveru. Od 5. roka už cash-flow z prevádzky (17135 €) splátku (12500 €) prevyšuje. Zásoby a pohľadávky viažu veľkú časť peňazí, preto je dôležité sledovať splatnosť faktúr a nenakupovať tovar do zásoby bez objednávok.
15. Záver
Podnikateľský plán spoločnosti NextOffice, s.r.o. predstavuje základ pre úspešné podnikanie v oblasti online predaja kancelárskeho nábytku. Hlavným cieľom spoločnosti je ponúkať kvalitné produkty za prijateľné ceny, zabezpečiť spoľahlivé doručenie a poskytovať zákazníkom profesionálny servis.
Spoločnosť sa chce zamerať najmä na malé a stredné podniky, živnostníkov a domácnosti, ktoré si zariaďujú pracovné priestory. Vďaka internetovému obchodu, výhodným cenám a individuálnemu prístupu má potenciál postupne si vybudovať stabilné postavenie na trhu.
Hoci sa v prvom roku očakáva mierna strata, od druhého roka sa plánuje dosiahnutie zisku. Dlhodobým cieľom je postupne zvyšovať tržby, rozširovať sortiment a vstúpiť aj na český trh.
NextOffice, s.r.o. má predpoklady na postupný rozvoj a dosiahnutie svojich podnikateľských cieľov. Kľúčom k úspechu bude kvalitná ponuka, spokojnosť zákazníkov, efektívne riadenie nákladov a schopnosť reagovať na zmeny na trhu.

